| **Стандард 3. Циљеви студијског програма**  Студијски програм има јасно дефинисане циљеве. |
| --- |
| **Опис** (највише 500 речи)  Мастер академске студије француског језика и књижевности имају за циљ да студентима пруже могућност да стекну адекватна уже-стручна знања и вештине неопходне како за квалитетнији и успешнији рад у струци, тако и за даље академско образовање и научноистраживачки рад. Циљ студијског програма јесте:  1) увећање и продубљивање теоријско-методолошких, научних и стручних знања студента из области лингвистике, књижевности и културе или методике наставе (глотодидактике);  2) даље развијање свести студента о сложености процеса учења и подучавања страног језика, и оспособљавање студента за самостално обављање послова у области образовања;  3) оспособљавање студента за самостални истраживачки рад на вишем нивоу кроз рад на развоју вештина критичког мишљења, аналитичности, синтетичког закључивања, и активног односа према себи и другима у процесу образовања, како у академском тако и професионалном окружењу, као и кроз развој индивидуалних способности и вештина које могу допринети квалитетнијем професионалном раду и усавршавању у академском и научно-истраживачком окружењу;  4) студентово овладавање техничким аспектима израде и писања научног рада, као и оспособљавање студента да критички вреднује научну и стручну литературу из барем једне од области покривених студијских програмом, и то оне области за коју се студент усавршава – професионално, каријерно и научноистраживачки опредељујући се за одређене изборне предмете из области лингвистике, превођења, књижевности и културе или методике наставе (глотодидактике);  5) усмеравање студента ка развоју способности самоевалуације и ауторефлексије, као и даљи развој свести студента о неопходности доживотног интелектуалног и професионалног усавршавања.  Остваривање овако дефинисаних циљева студијског програма обезбеђује се кроз адекватне садржаје и различите форме рада и оцењивања на предметима студијског програма (Стандард 5). На овом нивоу студија, индивидуална иницијатива и самостални, аутономни рад студената вредновани су на свим предметима студијског програма, и евалуирају се кроз пројектне задатке, предиспитне обавезе у форми теоријских и практичних истраживања мањег обима, практичан рад на савладавању методологије научног истраживања у хуманистичким наукама, као и кроз завршне пројекте или писане радове и усмене презентације студената које на многим предметима укључују и дискусију и евалуацију од стране других студената. Ове методе и технике заступљене у раду са студентима на појединачним предметима омогућују реализовање дефинисаних исхода предмета, али и циљева студијског програма у целини. |
| **Прилози за стандард 3:**  **Прилог 1.1.** Публикација установе (у штампаном или електронском облику, сајт институције).  Веб-сајт: [www.filfak.ni.ac.rs](http://www.filfak.ni.ac.rs)  Веб-сајт на енглеском језику: <https://intl.filfak.ni.ac.rs/en>  Блог: <https://blog.filfak.ni.ac.rs/>  Портал за упис: <https://upis.filfak.ni.ac.rs/>  Портал за студенте: <http://studenti.filfak.ni.ac.rs/>  Издања Факултета: <https://izdanja.filfak.ni.ac.rs/> |